**GODEC**

Lani sem igral na svatbi,

zraven vriskal pesmi pel,

šalil se, ljudi zabaval

in vesel obraz imel.

V srcu pa sem nosil žalost,

skrita je ljudem bila,

saj se tista je možila,

ki sem ljubil jo za dva.

Zdaj je leto naokoli,

ozdravelo je srce,

na nezvesto sem pozabil

čas zaceli rane vse.

Kot nekoč igram veselo,

v dobri družbi sem doma,

vsem ljudem pozdrav odmeva,

pesem vedrega srca.

To soboto spet bo ohcet,

drugi godec bo igral,

ker se jaz bom ženil s tisto,

ki srce sem v dar ji dal.

Resno se vso noč bom držal,

v srcu pa bom smeh imel,

sreča v njem bo kraljevala

in zvenel vesel napev.